Broj: 711-I-1471-P-61/20-06-8

Zagreb, 2. srpnja 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Aleksandre Jozić-Ileković, Davorina Ivanjeka i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju vlastitih saznanja o mogućem sukobu interesa dužnosnika Nikše Peronje, općinskog načelnika Općine Jelsa,** na 90. sjednici, održanoj 2. srpnja 2020.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Nikše Peronje, općinskog načelnika Općine Jelsa, povodom okolnosti da je iz proračuna Općine Jelsa financirao proboj i asfaltiranje ceste do nekretnine u vlasništvu svog oca te nekretnine u vlasništvu stranog investitora, neće se pokrenuti, s obzirom da iz prikupljenih podataka i dokumentacije ne proizlaze okolnosti koje upućuju da je postupanjem dužnosnika došlo do moguće povrede odredbi ZSSI-a.**

Obrazloženje

Protiv dužnosnika Nikše Peronje, općinskog ančelnika Općine Jelsa, podnesena je dana 20. veljače 2020.g. anonimna prijava, koja je u knjizi ulazne pošte Povjerenstva zaprimljena pod brojem: 711-U-936-P-61/20-01-1, povodom koje je otvoren predmet broj: P-61/20.

U predmetnoj prijavi se u bitnome navodi da je dužnosnik Nikša Peronja iskoristio svoju poziciju i javnim sredstvima, protupravno, sebi i svojoj obitelji te stranom investitoru priskrbio imovinsku korist. U prijavi se obrazlaže da su u proračunu Općine Jelsa za 2019.g., u Programu građenja komunalne infrastrukture u Općini Jelsa za 2019.g. predviđena sredstva za izgradnju ceste „Lučice-Račić“ u iznosu od 100.000,00 kn. Riječ je o cesti koja spaja županijsku cestu sa lokalnom/nerazvrstanom cestom te se u Programu građenja komunalne infrastrukture ne spominje izgradnja odvojaka iste. U Izmjenama i dopunama Programa građenja komunalne infrastrukture u Općini Jelsa za 2019.g., za izgradnju iste ceste predviđen je iznos od 200.000,00 kn. U prijavi se nadalje navodi da je proboj predmetne ceste izvršen u 2019.g., ali s dodatkom dva odvojka koja vode do građevinske čestice u vlasništvu obitelji dužnosnika Nikše Peronje te do građevinske čestice stranog investitora. Podnositelj prijave izražava da su se navedeni odvojci financirali iz 100.000,00 kn razlike, za koliko je povećan predviđeni iznos za izgradnju ceste te se na taj način pogodovalo vlasnicima čestica do kojih vode navedeni odvojci.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 3. stavkom 1. podstavcima 38. i 39. ZSSI-a propisano je da su župani, gradonačelnici, općinski načelnici i njihovi zamjenici dužnosnici u smislu ZSSI-a. Uvidom u Registar dužnosnika, koji ustrojava i vodi Povjerenstvo, utvrđeno je da Nikša Peronja od 26. svibnja 2017.g. obnaša dužnost općinskog načelnika Općine Jelsa te da je istu dužnost obnašao i u mandatu 2013.-2017. te je stoga povodom obnašanja navedene dužnosti obvezan postupati sukladno odredbama ZSSI-a.

Povjerenstvo je u svrhu stjecanja vlastitih saznanja te donošenja odluke o tome postoje li okolnosti koje ukazuju na moguću povredu odredbi ZSSI-a, prikupilo potrebne podatke i dokumentaciju od nadležnih tijela.

 Na zahtjev Povjerenstva, Općina Jelsa dostavila je dopis KLASA: 021-05/20-01/3, URBROJ: 2128/02-20-2 od 27. travnja 2020.g. u kojem se navodi da je prijedlog proračuna za 2019.g. zajedno s ostalom dokumentacijom, čiji je sastavni dio Program građenja komunalne infrastrukture Općine Jelsa za 2019.g., sukladno zakonskoj proceduri, Općinskom vijeću Općine Jelsa uputio općinski načelnik. Program građenja komunalne infrastrukture Općine Jelsa uvijek sastavlja trgovačko društvo Jelsa plus d.o.o. u vlasništvu Općine Jelsa, u suradnjs općinskim službama i načelnikom. Sredstva za izgradnju ceste „Lučice-Račić“ povećana su rebalanskom Proračuna koji je dužnosnik Nikša Peronja kao općinski načelnik uputio Općinskom vijeću Općine Jelsa na usvajanje jer točan troškovnik radova nije postojao u trenutku donošenja Proračuna za 2019.g.

 U privitku dopisa dostavljeno je i očitovanje dužnosnika Nikše Peronje, općinskog načelnika Općine Jelsa, u kojem dužnosnik u odnosu na gradnju ceste „Lučica – Račić“ pojašnjava da nije riječ o klasičnoj gradnji ceste jer je ista na sadašnjoj trasi postojala kao stari put koji je bio zarastao te je stoga bio teško prohodan. Slijedom navedenoga, riječ je o sanaciji i proširenju starog puta, uz dozvolu privatnih vlasnika svih okolnih čestica. Općinski načelnik u svom očitovanju nadalje navodi da je predmetna sanacija bila pod nadzorom građevinskog inspektora te je utvrđeno da prilikom izvođenja radova nije bila povrijeđena niti jedna zakonska odredba. Nadalje se pojašnjava da programe gradnje komunalne infrastrukture izrađuju općinske službe u suradnji s trgovačkim društvom u vlasništvu Općine Jelsa plus d.o.o. koja je nadležna za održavanje i izgradnju cesta, puteva i javnih površina. Sukladno zakonom propisanoj proceduri, predmetne programe kao dio proračuna ili rebalansa proračuna općinski načelnik upućuje Općinskom vijeću na usvajanje. O programima, odnosno pojedinačnim ulaganjima, Općinsko vijeće ne glasa zasebno, već zajedno sa svim odlukama koje se odnose na proračun, odnosno rebalans proračuna. Kod izrade proračuna za sljedeću proračunsku godinu navode se svi projekti koje Općina Jelsa želi izgraditi bilo samostalno bilo preko komunalne tvrtke. U trenutku izrade proračuna nije poznato koliko će točno koji projekt koštati te se u pravilu stavlja okvirna vrijednost dok se ne dobije troškovnik ili ponuda za pojedini projekt. U konkretnom slučaju, u Program građenja komunalne infrastrukture stavljena je okvirna procjena vrijednosti radova te se tijekom godine izradio troškovinik koji je pokazao točne troškove. Stoga je kod izrade rebalansa proračuna napravljena izmjena sukladno troškovniku i procijenjenoj vrijednosti radova.

 U očitovanju dužnosnik nadalje ističe kako je riječ o specifičnoj situaciji jer je izvođenje radova ovisilo dugogodišnjim pregovorima s privatnim vlasnicima zemljišta preko kojih je predmetni protupožarni put trebao proći, odnosno proširiti se te troškovinik nije izrađen dok pregovori s vlasnicima nisu okončani. Uvjet za realizaciju ovog projekta bio je da svi vlasnici bez naknade ustupe Općini zemljište za proširenje postojećeg puta, s obzirom da Općina Jelsa nema sredstava za otkup predmetnih zemljišta.

 Dužnosnik također pojašnjava da je njegov otac samo suvlasnik čestice do koje je asfaltiran put te da predmetna čestica barem već 30 godina ima pristupnu asfaltiranu cestu koja je i upisana u zemljišne knjige i katastar pod brojem kč.br. 1742/11 k.o. Jelsa, zk.ul. 1452. Novi šumski put spaja se na asfaltiranu cestu pokraj čestice u suvlasništvu dužnosnikovog oca zbog toga što je to najbliži put za spajanje na drugu, već postojeću asfaltiranu cestu te stoga što su privatni vlasnici ustupili Općini Jelsa dio svojih čestica za prolaz puta bez naknade. Dužnosnik nadalje ističe da bi bilo apsurdno da se predmetni put u cjelokupnoj dužini od 865 m na zemljištu ustupljenom bez naknade nije izgradio samo zato što je dužnosnikv otac suvlasnik jedne od čestica pored kojih predmetnu put prolazi. Ustupanjem čestica od strane vlasnika bez naknade Općina Jelsa uštedjela je okvirni iznos od 1.000.000,00 kn.

 Dužnosnik još ističe da je sve što je izgrađeno planirano od početka te nikakvi odvojci nisu naknadno planirani niti napravljeni. U prilog navedenom dostavljen je izvadak iz prostornog plana Općine Jelsa koji je stupio na snagu prije tri godine, a iz kojeg je razvidno da je predmetni put već tada bio ucrtan u prostornom planu te troškovnik za predmetni zahvat koji je bio izrađen nakon donošenja proračuna, kao i trasa puta ucrtana na geoportalu i u idejnom rješenju izrađenom od ovlaštenog projektanta.

 Općina Jelsa je u privitku dopisa, uz dužnosnikovo očitovanje, dostavila Zapisnik sa X. sjednice Općinskg vijeća Općine Jelsa održane dana 29. studenoga 2018.g., Zapisnik sa XV. sjednice Općinskog vijeća Općine Jelsa održane 11. prosinca 2019.g., Program građenja komunalne infrestrukture Općine Jelsa za 2019.g. od 29. studenoga 2018.g. te Izmjene i dopune Programa građenja komunalne infrastrukture u Općini Jelsa za 2019.g. od 11. prosinca 2019.g. te troškovnik procjene radova, izrađen po pvlaštenom inženjeru građevinarstva od 30. siječnja 2019.g.

Uvidom u Program građenja komunalne infrastrukture u Općini Jelsa za 2019.g., koji je donijelo Općinsko vijeće Općine Jelsa na X. sjednici održanoj 29. studenoga 2018.g., utvrđeno je da je pod točkom 2. Građenje nerazvrstanih cesta, podbroj 2.4 predviđena izgradnja ceste u Jelsi – „Lučica-Račić“. Kao rok izgradnje naveden je prosinac 2019.g. te su predviđena potrebna financijska sredstva u iznosu od 100.000,00 kn. U Izmjenama i dopunama Programa građenja komunalne infrastrukture u Općini Jelsa za 2019.g., koje je Općinsko vijeće navedene jedinice lokalne samouprave donijelo na XV. sjednici održanoj 11. prosinca 2019.g., za izgradnju ceste u Jelsi – „Lučica-Račić“ promijenjen je iznos potrebnih financijskih sredstava na 200.000,00 kn.

Povjerenstvo je izvršilo uvid i u dostavljene Zapisnike s X. i XV. sjednice Općinskog vijeća Općine Jelsa iz kojih je utvrđeno da je Prijedlog Proračuna Općine Jelsa za 2019.g. te pripadajuće Programe, kao i Prijedlog Izmjena i dopuna Proračuna Općine Jelsa za 2019.g. te prijedlog Izmjena i dopuna Programa Građenja komunalne infrastrukture za 2019.g., vijećnicima izložio općinski načelnik Općine Jelsa Nikša Peronja te da se na navedenim sjednicama Općinskog vijeća nije posebno raspravljalo o izgradnji ceste u Jelsi „Lučica – Račić“ niti je itko od prisutnih vijećnika imao komentara ili primjedbi vezano za izvođenje predmetnih radova i cijenu istih. Također je utvrđeno da je Općinsko vijeće Općine Jelsa Prijedlog proračuna za 2019.g. te Prijedlog Programa građenja komunalne infrastrukture za 2019.g. donijelo jednoglasno, dok je Prijedlog Izmjena i dopuna Proračuna te Prijedlog Izmjena i dopuna Programa građenja komunalne infrastrukture za 2019.g. prihvaćen sa 8 (osam) glasova „za“ i 1 (jednim) „suzdržanim“ glasom.

Uvidom u dostavljeni troškovnik, izrađen 30. siječnja 2019.g., po ovlaštenom inženjeru građevinarstva, utvrđeno je je isti izrađen za sanaciju postojećeg puta na Račiću u Jelsi, dužine 865 m te da je cijena radova 145.320,00 kn

Na dodatni zahtjev Povjerenstva, Općina Jelsa je dopisom KLASA: 021-05/20-01/3, URBROJ: 2128/02-20-4 od 1. lipnja 2020.g. dostavila važeći prostorni plan Općine Jelsa te kopiju potpisane i pečatirane mape prostornog plana naselja Jelsa na kojoj je vidljivo predmetno područje.

Iz dostavljenog kartografskog prikaza građevinskog područja Jelsa koji čini dio Izmjena i dopuna Prostornog plana uređenja Općine Jelsa vidljivo je da je trasa spornog puta ucrtana u navedenom prostornom planu, kao i da je do čestice u vlasništvu dužnosnikovig oca u trenutku izrade Prostornog plana uređenja postojala asfaltirana cesta. Odluku o donošenju II Izmjena i dopuna Prostornog pana uređenja Općine Jelsa donijelo je Općinsko vijeće Općine Jelsa na sjednici održanoj 30. srpnja 2018.g.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatrati da utječe ili kada može utjecati na njegovu nepristranost u obnašanju javne dužnosti.

Člankom 4. stavkom 2. ZSSI-a propisano je da su članovi obitelji dužnosnika njegovi srodnici po krvi u uspravnoj lozi, a stavkom 5. istog članka propisano je da su povezne osobe u smislu toga Zakona članovi obitelji iz stavka 2. istog članka te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Slijedom navedenoga, otac dužnosnika se kao član obitelji dužnosnika smatra s dužnosnikom povezanom osobom u smislu odredbi ZSSI-a.

Povjerenstvo obrazlaže da je iz dostavljenog Programa građenja komunalne infrastrukture u Općini Jelsa za 2019.g. te iz Izmjena i dopuna istog utvrđeno da se navedenim Programom predviđa izgradnja ceste u Jelsi – „Lučica – Račić“, no istima nije precizirana trasa navedene ceste niti se iz navedene formulacije može nedvojbeno utvrditi obuhvaća li navedena cesta i odvojke. Povjerenstvo je stoga izvršilo uvid u kartografski prikaz građevinskog područja Jelsa koji čini sastavni dio Izmjena i dopuna Prostornog plana uređenja Općine Jelsa, a koji je Općinsko vijeće Općine Jelsa donijelo u srpnju 2018.g., dakle prije donošenja Programa građenja komunalne infrastrukture u Općini Jelsa za 2019.g. te je utvrđeno da je predmetna cesta s odvojcima bila ucrtana već u navedenom prostornom planu. Iz navedenog kartografskog prikaza također je utvrđeno da postoji i druga cesta koja vodi do nekretnine u suvlasništvu dužnosnikova oca.

Nadalje, iz očitovanja koje je dostavila Općina Jelsa proizlazi da je do povećanja iznosa za izgradnju navedene ceste došlo zbog toga što u trenutku izrade Programa građenja komunalne infrastrukture u Općini Jelsa za 2019.g. još nije bio izrađen troškovnik radova te nije bila poznata točna cijena izvođenja istih, već je u Program građenja stavljena procijenjena vrijednost radova, dok je u Izmjenama i dopunama navedenog Programa vrijednost radova korigirana sukladno troškovniku. Općina Jelsa također ističe da povećanje cijene izgradnje ceste u Jelsi „Lučica – Račić“ nije posljedica naknadne odluke da se dodatno izgrade još dva odvojka s obzirom da su isti planirani od samog početka. Iz dostavljenog troškovnika utvrđeno je da je isti izrađen u siječnju 2019.g, odnosno nakon donošenja Programa građenja komunalne infrestrukture Općine Jelsa za 2019.g. koji je donesen u studenom 2018.g. te da se troškovnik odnosi na sanaciju postojećeg puta.

Slijedom svega navedenoga, iz prikupljenih podataka i dokumentacije ne proizlazi da je dužnosnik Nikša Peronja nekom svojom radnjom ili propuštanjem doveo do promjene trase ceste u Jelsi „Lučice – Račić“, odnosno do izgradnje dva dodatna odvojka, od kojih jedan vodi do nekretnine u suvlasništvu dužnosnikovog oca. Naime, navedena cesta i njeni odvojci bili su ucrtani u kartografski prikaz građevinskog područja Jelsa kao sastavni dio Izmjena i dopuna Prostornog plana uređenja Općine Jelsa iz srpnju 2018.g., odnosno i prije donošenja Programa građenja komunalne infrastrukture u Općini Jelsa za 2019.g. Također, donošenje Proračuna Općine Jelsa te progama uz proračun, pa tako i Programa građenja komunalne infrastrukture, kao i donošenje Prostornog plana uređenja Općine Jelsa u nadležnosti je Općinskog vijeća Općine Jelsa, a ne dužnosnika kao općinskog načelnika.

U odnosu na navod iz prijave da jedan od odvojka sporne ceste vodi do zemljišta u vlasništvu stranog invetitora kojem se na takav način pogodovalo, Povjerenstvo dodatno ističe da u prijavi nije navedeno o kojem se investitoru radi niti su navedene okolnosti koje bi upućivae na bilo kakvu interesnu povezanost s dužnosnikom.

Slijedom navedenoga, iz prikupljenih podataka i dokumentacije Povjerenstvo nije steklo relevantna saznanja iz kojih bi proizlazilo da je postupanjem dužnosnika Nikše Peronje došlo do moguće povrede odredbi ZSSI-a. te je Povjerenstvo donijelo odluku kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Nikša Peronja, elektroničkom dostavom
2. Objava na internetskoj stranici Povjerenstva
3. Pismohrana